b'\n_START_ARTICLE_\nSterol\n_START_PARAGRAPH_\nSteroli, znani tudi kot steroidni alkoholi, so podskupina\xc2\xa0steroidov\xc2\xa0in pomemben razred organskih molekul. V naravi se nahajajo\xc2\xa0v rastlinah, \xc5\xbeivalih\xc2\xa0in glivah.\xc2\xa0Najbolj poznana vrsta \xc5\xbeivalskega sterola je\xc2\xa0holesterol. Holesterol je klju\xc4\x8dnega pomena za strukturo membrane \xc5\xbeivalskih celic ter slu\xc5\xbei kot predhodnik ma\xc5\xa1\xc4\x8dobotopnih vitaminov in steroidnih hormonov.\n_START_SECTION_\nTipi\n_START_PARAGRAPH_\nRastlinski steroli se imenujejo\xc2\xa0fitosteroli,\xc2\xa0\xc5\xbeivalski steroli pa\xc2\xa0zoosteroli. Najpomembnej\xc5\xa1i zoosterol je holesterol; odmevnej\xc5\xa1i fitosteroli so\xc2\xa0kampesterol, sitosterol\xc2\xa0in stigmasterol. Ergosterol je sterol, prisoten v celi\xc4\x8dni membrani\xc2\xa0gliv, kjer ima podobno vlogo kot holesterol v \xc5\xbeivalskih celicah.\n_START_SECTION_\nFitosteroli kot prehranska dopolnila\n_START_PARAGRAPH_\nFitosteroli\xc2\xa0so v klini\xc4\x8dnih \xc5\xa1tudijah izkazali blokado mest absorpcije holesterola v \xc4\x8dlove\xc5\xa1kem \xc4\x8drevesju, kar prispeva k zni\xc5\xbeani absorpciji holesterola.\xc2\xa0Trenutno so fitosteroli odobreni s strani ameri\xc5\xa1ke FDA\xc2\xa0za uporabo kot aditivi v \xc5\xbeivilih; vendar obstaja sum, da bi lahko blokirali absorpcijo ne le holesterola, ampak tudi drugih pomembnih hranil. Trenutno\xc2\xa0Ameri\xc5\xa1ko zdru\xc5\xbeenje za boj proti sr\xc4\x8dnim obolenjem\xc2\xa0priporo\xc4\x8da jemanje rastlinskih sterolov le pacientom z diagnozo povi\xc5\xa1anega holesterola, njih jemanje pa mo\xc4\x8dno odsvetuje nose\xc4\x8dim ali doje\xc4\x8dim \xc5\xbeenskam._NEWLINE_Preliminarne raziskave so pokazale, da naj bi fitosteroli lahko imeli protirakave u\xc4\x8dinke.\n_START_SECTION_\nVloga v biokemiji\n_START_PARAGRAPH_\nSteroli in sorodne spojine igrajo poglavitno vlogo v fiziologiji evkariontskih\xc2\xa0organizmov. Holesterol je na primer sestavni del \xc5\xbeivalske celi\xc4\x8dne membrane, pri \xc4\x8demer vpliva na njeno fluidnost in slu\xc5\xbei kot sekundarni prena\xc5\xa1alec\xc2\xa0v razvojni signalizaciji. Pri ljudeh\xc2\xa0in drugih \xc5\xbeivalih\xc2\xa0kortikosteroidi, kot je\xc2\xa0kortizol, delujejo kot signalne spojine pri celi\xc4\x8dni komunikaciji in splo\xc5\xa1ni presnovi. Steroli so pogosto del\xc2\xa0\xc4\x8dlove\xc5\xa1kega loja.\n_START_SECTION_\nKemijska klasifikacija in struktura\n_START_PARAGRAPH_\nSteroli so podskupina\xc2\xa0steroidov\xc2\xa0s\xc2\xa0hidroksilno skupino\xc2\xa0na polo\xc5\xbeaju 3 obro\xc4\x8da A.\xc2\xa0So amfifilni\xc2\xa0lipidi, sintetizirani iz acetil koencima A preko HMG-CoA reduktazne poti. Celotna molekula je precej ravna. Hidroksilna skupina na obro\xc4\x8du A je polarna. Preostala\xc2\xa0alifatska\xc2\xa0veriga je nepolarna.'